Kevätmuuttajia talvilintulaskennassa

Jorma Halonen

Laulujoutsen, harmaalokki, kiuru ja pulmunen osuivat talvilintulaskijoiden reiteille Kemissä ja taviokuurna Torniossa helmi-maaliskuun vaihteen molemmin puolin. Näistä laulujoutsen ja kiuru olivat ensi kertaa mukana Meri-Lapin kevätlaskennoissa.

Taviokuurna Lapin varhaisimpana muuttolintuna on sen sijaan usein ehtinyt talvilintulaskentojen kevätosuuteen, harmaalokki hyvin aikaisin saapuvana joskus.

Vaikka Lapin lintutieteellinen yhdistys (LLY) on maamme pohjoisin lintuyhdistys ja keskimäärin paljon Meri-Lapin Xenus-yhdistystä pohjoisempana, taviokuurnia laskettiin ensiksi mainitun 30 reitillä 99 yksilöä, Meri-Lapin 20 reitillä yksi ainoa.

Oheisessa taulukossa on esitelty tärkein osa vastikään tehtyjen kevätlaskentojen tuloksista.

Nyt tehtyjen kevätlaskentojen ylivoimaisesti runsain laji oli talitiainen (2533 yks.). Toiseksi runsain oli sinitiainen (989 yks.), joka yhdellä Meri-Lapin reitillä päihitti kirkkaasti talitiaisen (93 -58). Voimakkaan kevätmuuttoaaltonsa ansiosta kolmanneksi tuli urpiainen (952 yks.).

Hippiäisen, kuusi- ja töyhtötiaisen sekä vihervarpusen lisäksi vain Meri-Lapin reiteiltä löytyivät varpushaukka, harmaalokki, lapinpöllö, palokärki, kiuru, pyrstötiainen, puukiipijä, isolepinkäinen, pähkinähakki ja pulmunen.

Vain LLY:n reiteiltä tavoitettiin sinisorsa, riekko, metso, merikotka, kanahaukka, hiiripöllö, koskikara, lapintiainen, kuukkeli ja peippo.

Moni näistä, vain toisen yhdistyksen reiteiltä löytyneistä lajeista esiintyi toki menneenä talvena ja myös kevätlaskennan aikaan molempien yhdistysten alueilla, mutta ei osunut reiteillä kulkevien laskijoiden havaintopiiriin. Talvilintulaskentareittien tulokset ovat siis vain otos kyseisen ajankohdan linnuista, mutta vuodesta toiseen samalla tavalla toistettuina, ne ovat tieteellisesti vertailukelpoisia.

Lue lisää [www.xenus.fi](http://www.xenus.fi), [www.lly.fi](http://www.lly.fi), [www.tiira.fi](http://www.tiira.fi).

KUVATEKSTIT:

Kirjoitukseen liittyvä taulukko tulee valmiina graafikoilta.

Kiuru:

Kiuru löytyi nyt ensimmäistä kertaa Meri-Lapin kevätlaskennoissa.

Urpiainen:

Urpiaisella, viiruisella punapipolla on ollut voimakas muuttoaalto helmi-maaliskuussa.